**OPDATERET**
Efter at have kigget på at købe en MacBook i noget tid, fandt jeg endelig et knaldgodt tilbud på elgigantens hjemmeside, på en model som var i restsalg. Uheldigvis var den kun på lager i en enkelt butik godt 100 km. fra hvor jeg bor. Trods den store afstand fik jeg hentet computeren og jeg var lykkelig.

Da jeg åbnede kassen viste det sig at der var to store ridser på bagsiden af skærmen. I den forbindelse kontaktede jeg kundeservice som fortalte mig at kosmetiske skrammer sagtens kunne forekomme på restsalgsvarer som eksempelvis kan have været udstillingsmodeller eller returvarer. Lidt nedslået vendte jeg tilbage til min "spritnye" (ret dyre) computer, som altså allerede fra starten havde et par ridser.
Det var dog det mindste af mine problemer, da det viser sig, at den Macbook jeg havde fået fra Elgiganten slet ikke var den jeg havde bestilt, men i stedet en to år ældre model, som er markant mindre kraftig end den jeg har betalt for. Efter endnu en snak med kundeservice, fik jeg at vide at den eneste måde hvorpå jeg kunne få gjort noget ved sagen, var ved at tage ned til nærmeste Elgiganten. Det er lettere sagt end gjort i en  eksamensperiode for en studerende som kun har en cykel, men jeg fik taget fri og hjulede ned til elgiganten, hvor jeg efter et godt stykke tid i kø, fik at vide, at jeg kunne få pengene tilbage. Jeg spurgte naturligvis hvordan jeg nu skulle få fat i den computer jeg egentlig havde bestilt og betalt, men den var i mellemtiden blevet udsolgt. De var ikke villige til at give mig et tilbud på en tilsvarende computer, så min sidste udvej, var at få pengene udbetalt, hvilket skulle gøres ved en anden kasse. Efter endnu en gang at stå i kø, fik jeg at vide at beløbet der skulle returneres var så stort, at det var nødvendigt at returnere via en bankoverførsel, hvilket resulterer i at der kan gå op til 5 hverdage, inden pengene er på min konto. Det betyder altså at jeg nu står uden computer og uden penge til at købe en ny computer, lige som jeg skal have afsluttet min eksamensperiode og starte på mit speciale.

Alt i alt en rigtig ubehagelig suppedas af inkompetence og infleksibilitet.

Opdatering pr. 20/1:
Dette opslag ledte til at kundeservice ved Elgiganten kontaktede mig og sagde at de ønskede at hjælpe med at finde en løsning på sagen. Jeg blev  bedt om at sende fakturanummer og telefonnummer og så ville de undersøge sagen nærmere. Et døgns tid efter jeg havde sendt disse ting, bliver jeg kontaktet igen med følgende besked: "Jeg kontakter varehuset med det samme og beder dem finde en løsning til dig med en alternativ computer. Jeg kan sagtens sætte mig ind i at du står og mangler denne til dit speciale samt at det er os som har lavet fejlen, dette beklager jeg dybt."

Han forklarede dernæst at han ville bede butikken ringe til mig i løbet af samme dag for at finde en løsning - det skete imidlertid ikke. Dagen efter modtog jeg en SMS fra butikken, hvori der var et link til en computer som var betydeligt dårligere og ganske uden noget afslag i pris. Jeg kontaktede dernæst kundeservice igen og snakkede med en ung herre, som beklagede at de ikke havde ringet som de skulle og dernæst oplyste mig, at han godt mente at de ville kunne finde en tilsvarende computer til mig, til samme pris - i den forbindelse nævnte han en MacBook som var noget bedre, men som han sagde ville kunne sænkes til de pris jeg oprindeligt gav. Det var dernæst meningen at butikken skulle ringe til mig igen. Jeg fik senere på dagen et opkald fra butikken i Aalborg, som forklarede at de ikke havde noget til den pris jeg ledte, som havde tilsvarende specifikationer - Jeg forklarede at jeg havde fået at vide fra kundeservice, at jeg ville kunne få en computer med tilsvarende specifikationer til samme pris, men det kunne han ikke tage stilling til, og han ville derfor få salgschefen i butikken til at ringe til mig dagen efter. I dag har jeg fået et opkald fra den samme medarbejder, som sagde at han nu har snakket med salgschefen, og at han ikke vil give et afslag, som var blevet antydet ved samtalen med kundeservice. Nu står, en uge efter, stadig ude computer og nu uden håb for at Elgiganten vil forsøge at rette op på deres fejl. 

Sagen har nu, ihvertfald for mig, udviklet sig i en retning der ikke bare tegner på inkompetence og infleksibilitet, men direkte indifference i forhold til deres kunder.